Lee D. Rodgers

**Lee David Rodgers** (š. kuovâmáánu 9. peeivi 1969, Manchester, Ovtâstum kunâgâskodde) lii eŋlandlâš kirječällee. Sun lii čáállám kyevtikielâg párnáikiirjijd, maid Rodgers čáálá eŋgâlâskielân já Petter Morottaja jurgâl anarâškielân.

## Eellim

Lee David Rodgers šoodâi kuovâmáánu 9. peeivi 1969 eŋlandilâš perrui. Sust lává enni (Anita Ray Rodgers) já uccâviljâ (Paul David Rodgers). Lee eeči (Dave David Rodgers) jaamij ive 1993, ko Lee lâi 24-ihásâš. Lee juuđij škoovlâ Partingtonist viljâinis. Lee eeči lâi puálualmai, já suu enni lâi čällee. Lee luuvâi Manchester Metropolitan -ollâopâttuvvâst já viettij uápui nube ive Helsig ollâopâttuvvâst Erasmus-uáppen. Sun eelij vuosmuu keerdi Anarist ive 1994 25-ihásâžžân. Sun mađhâšij kuovttijn skipáráin, kiäid sun lâi teivâm Helsig ollâopâttuvvâst. Suu skipáreh halijdáin eelliđ Anarist kuáláástmin, já Lee meridij moonnâđ fáárun. Vistig sij mađhâšii Helsigist Ruávinjaargân ijjâjunáin já talle linjâšautoin Ruávinjaargâst Anarân. Ko sij pottii Anarân, te Lee skipáreh halijdáin vuoiŋâstiđ já keččâđ TV. Lee meridij väzziliđ já tutkâđ Aanaar markkân. Sun ooinij kuovskâsijd já tääsniluččim. Ko sun lâi väzzimin, te sun ij tiättám kuus moonnâđ. Sun ooinij hooteel Kollehovi čuovâid já meridij moonnâđ siisâ. Sun teeivâi kálgus (Kaisu Nikula) tobbeen. Tallaa ääigi hooteel omâstij vala Kaisu enni (Maija Nikula).

Ive 2002 Lee varrij perruinis Anarân já forgâ tastmaŋa Saammâl-kaandâš moonâi kielâpiervâlân. Tađe ovdil já maŋeláá ko Saammâl uccâviljâ Matti šoodâi, Lee lâi päikkieeččin.

Onnáá peeivi Lee áásá Anarist perruinis, moos kuleh kálgu Kaisu Nikula já kandâkyevtis Saammâl já Matti Rodgers.

## Pargo
Aalgâst Leest lijjii maaŋgâlágáneh pyeretovâlâšvuotâpargoh (om. pyecceiviäsust, puárásijviäsust já vádulij párnáiguin). Maŋeláá sun poorgâi maaŋgâlágánijd máinuspargoid já raahtij om. máinuskoolbâid já seinikuuvijd. Talle ko sun varrij pištevávt Suomân, sun poorgâi siämmáálágánijd pargoid Maadâ-Suomâst já mottoom verd meid Anarist.

Jo Helsigist asâdijnis Lee poorgâi kuvvimpargoid sämmilijguin. Sun lii kuvvim Rauna Paadar-Leivo čäällim párnáikirje *Vuoi dan Karenina* já anarâškielâlii *Luuhâmkirje*.

## Rumbu-kirjeráiđu
Rumbu-kirjeráiđu lii käävciuásásâš párnáikirjeráiđu. Kirjeráiđu muštâl aanaarsämmilâš kaandâst, kiän nommâ lii Saammâl. Kirje uáivihuáđđoo Saammâl lii vuáđudum čällee kaandân Samuel Ray Rodgers. Saammâl já meeci kunâgâs -kirjeest lii rahtum meid siämmáánommâsâš, käävciuásásâš animaatioráiđu.

## Kirjeh
* 2011 – *[[Muštottes uárree]] / The Forgetful Squirrel* (anarâškielân jurgâlâm Petter Morottaja já Mervi Skopets)
* 2013 – *[[Saammâl já meeci kunâgâs (kirje)|Saammâl já meeci kunâgâs]] / Sammeli and the King of the Forest* (anarâškielân jurgâlâm Petter Morottaja)
* 2014 – *[[Saammâl já vuossâmuš sierâpeivi]] / Sammeli and the First Toyday* (anarâškielân jurgâlâm Petter Morottaja)
* 2014 – *[[Saammâl já juovlâlisto]] / Sammeli and the Christmas List
* [[Ive 2015 sämikielâliih kirjeh|2015]] – *Saammâl já kuoškkärigâš / Sammeli and the Dipper* (anarâškielân jurgâlâm Petter Morottaja)
* [[Ive 2016 sämikielâliih kirjeh|2016]] – *Saammâl já kozzsäplig / Sammeli and the Lemming* (anarâškielân jurgâlâm Petter Morottaja)
* [[Ive 2019 sämikielâliih kirjeh|2019]] – *Saammâl já čuoškah / Sammeli and the Mosquitoes* (anarâškielân jurgâlâm Petter Morottaja)
* [[Ive 2020 sämikielâliih kirjeh|2020]] – *Saammâl já puoidâ / Sammeli and the Stoat
* 2020 – ''Saammâl, Stáálu já njuhčâ / Sammeli, Staalu and the Swan

## Käldeeh